Inforádió - Belföld - Kemény télre kell készülni a jövő héten
Kemény télre kell készülni a jövő héten
2013.01.12. 12:22
Hétfőtől akár szombatig mediterrán ciklonok befolyása alatt állhat időjárásunk, így többnapos jelentős csapadék van kilátásban - írja az Időkép.hu.
Halmazállapotát tekintve - bár mediterrán ciklonképződés lévén még mindig jelentős bizonytalanságot hordoz magában a prognózis - jelenleg úgy tűnik, hogy északnyugaton, nyugaton végig havazásra kell készülni, így ott szombatig akár 30-40, sőt még az is elképzelhető, hogy ennél is több centiméter vastag friss hóréteg is kialakulhat.
Máshol a kezdeti havazást követően hétfő délután, kedden és még szerdán is vegyes halmazállapotú csapadék - középső tájainkon hó, havas eső, ónos eső, eső egyaránt, keleten és délen inkább havas eső, eső - lehet meghatározó.
Csütörtöktől egyre inkább havazás válthatja fel ezeken a területeken is az addigi folyékony halmazállapotú csapadékot, így a hét végére megvan az esély arra, hogy az egész ország fehérbe öltözzön.